Folketing
2006-10-05

Vi vil gerne give børnene bedre vilkår, mere tryghed og en bedre udvikling, men vi vil give kommunerne frihed til selv at finde ud af, hvordan de løser den opgave. Det er her, forskellene mellem partierne er store, for vi tror på, at man bliver ansvarlig, når man får ansvar, og vi tror på, at med 98 kommuner er det meget nemmere at løfte den opgave for alle kommuner. Vi vil altså en anden vej med reel adgang til viden, og hvor mennesker, der ved noget om børn, om læring, om gamles skrøbelighed osv., inddrages i løsningen, og hvor de, der er praktikere, bliver involveret i løsningen og der ikke regeres hen over hovedet på alle dem, som egentlig skal løse opgaven. Og der regeres i disse år hen over hovedet på alle dem, der skal løfte opgaven i skolerne, i børnehaverne og på ældreområdet, og det er synd og skam for alle. Vi er i en helt ny situation i Danmark.